**Kampanjamateriaali 30.11.-11.12.2020**

Teema: Perhehoitajan verotus

**Pääviesti:**

1. Perhehoidon hoitopalkkio ja kustannusten korvaukset ovat perhehoitajalle veronalaista tuloa, mutta kustannusten korvaukset huomioidaan tulonhankkimiskuluina.

Viesteistä on tehty kuvat, joita voi jakaa sosiaalisessa mediassa. Kuvan ohessa on hyvä käyttää alla olevia lisäviestejä ja/tai hyviä käytäntöjä. Verotusta koskevissa asioissa pääpaino on faktoissa, joten olemme tehneet teille tavallista enemmän lisäviestejä ja vain yhden hyvän käytännön. Kuvat ovat myös erikseen sähköpostiviestin liitteenä. Kampanjan #-tunnisteet ovat #tietoaperhehoidosta ja #perhehoitajanverotus.

**Lisäviestit.** Olemme avanneet teemaa lisäviesteiksi, joiden avulla sinä voit myös avata perhehoitajan verotusta. Lisäviestit sopivat pituutensa puolesta myös Twitteriin.

Perhehoitajan vähennyskelpoisia kuluja ovat hoidettavasta aiheutuvat kulut sekä perhehoitajan tehtävästä aiheutuvat muut kulut (esim. jäsenyhdistyksen maksu, ammattikirjallisuus). #tietoaperhehoidosta #perhehoitajanverotus

Perhehoitajan tulee hakea verottajalta verokortti työkorvausta varten. Mikäli kustannusten korvauksia ei ole huomioitu tulonhankkimiskuluina veroprosenttia laskettaessa, kannattaa perhehoitajan hakea muutosverokortti #tietoaperhehoidosta #perhehoitajanverotus

Kustannusten korvaukset voi vähentää tulonhankkimiskuluna joko kunnan maksamien korvausten suuruisina tai todellisten kulujen perusteella. #tietoaperhehoidosta #perhehoitajanverotus

Yleisin tapa vähennysten tekemiseen on esittää ne kunnan maksamien kustannusten korvausten mukaisina. Tällöin perhehoitajan ei tarvitse itse ilmoittaa niitä vähennyksiksi, vaan ne kirjautuvat tulorekisteriin kunnan ilmoittamina. #tietoaperhehoidosta #perhehoitajanverotus

Vähennykset todellisten kulujen mukaan: Perhehoitajan tulee tehdä muistiinpanoja kuluistaan, säilyttää maksukuitit sekä pitää ajopäiväkirjaa. Vähennettäviksi esitetään todellisten kulujen ja kunnan maksamien kustannusten korvausten erotus. #tietoaperhehoidosta #perhehoitajanverotus

Perhehoitajan tulee itse vaatia maksetut matkakorvaukset vähennyksiksi kunnalta laskuttamansa kilometrimäärän mukaisena. Verohallinto vahvistaa vuosittain vähennyksen perusteena olevan kilometrikorvauksen. #tietoaperhehoidosta #perhehoitajanverotus

Hoidettavan kotona toimivalle perhehoitajalle matkakuluvähennys myönnetään halvimman kulkuneuvon mukaan. Vähennykseen liittyy omavastuu. #tietoaperhehoidosta #perhehoitajanverotus

Toiminimellä toimiva perhehoitaja tekee perhehoitotoiminnasta elinkeinotoiminnan veroilmoituksen. #tietoaperhehoidosta #perhehoitajanverotus

**Hyvät käytännöt.** Jakaessasi omia, hyviä käytäntöjä kirjoita omakohtaisesti ja voit käyttää myös tunnisteita #tietoaperhehoidosta #perhehoitajanverotus #hyväkäytäntö.

#hyväkäytäntö: Kirjaa säännöllisesti muistiin kunnalta laskuttamiesi kilometrien määrä. Tämä helpottaa vähennettävän summan laskemista, kun lisäät matkakustannusten määrän esitäytettyyn veroilmoitukseen #perhehoitajanverotus

#hyväkäytäntö: Tarkista aina esitäytetty veroilmoitus ja tee tarvittavat korjaukset.

#hyväkäytäntö: Tarkista säännöllisesti, että tulorajasi on oikein (omavero.fi). Muuta sitä tarvittaessa. Sijoitettujen lukumäärän muuttuessa muuta myös verokorttisi.

**Tietoa avuksesi oikean tiedon levittämisessä:**

Perhehoidon hoitopalkkio ja kustannusten korvaukset ovat perhehoitajalle veronalaista tuloa, mutta kustannusten korvaukset huomioidaan tulonhankkimiskuluina. Perhehoitajan vähennyskelpoisia kuluja ovat **hoidettavasta aiheutuvat kulut** sekä **perhehoitajan tehtävästä aiheutuvat muut kulut**. Perhehoitajan tulee hakea verottajalta **verokortti työkorvausta** varten. Mikäli kustannusten korvauksia ei ole huomioitu tulonhankkimiskuluina veroprosenttia laskettaessa, voi perhehoitaja hakea muutosverokortin. Hakemukset voi tehdä OmaVerossa.

Kunta ilmoittaa perhehoitajalle maksetut korvaukset tulorekisteriin, josta Verohallinto saa tiedot. **Erikseen maksetut matkakorvaukset** ilmoitetaan hoitopalkkioiden kanssa samaan tulolajiin, joten ne **eivät kirjaudu suoraan vähennykseks**i, vaan **perhehoitajan tulee itse vaatia vähennys** kunnalta laskuttamansa kilometrimäärän perusteella. Verohallinto vahvistaa vuosittain vähennyksen perusteena olevan kilometrikorvauksen (vuonna 2020 0,25 €/km). Perhehoitajan kannattaa kirjata säännöllisesti muistiin kunnalta laskuttamiensa kilometrien määrä. Tämä helpottaa vähennettävän summan laskemista siinä vaiheessa, kun hän korjaa esitäytettyä veroilmoitusta.

**Perhehoitajan tulonhankkimiskulujen eli kustannusten korvausten vähentäminen verotuksessa**

Perhehoitajalla on verotuksessa perhehoidosta aiheutuvien tulonhankkimiskulujen vähentämiseksi **kaksi vaihtoehtoista** tapaa: 1) Kustannusten korvausten vähentäminen kunnan maksamien korvausten suuruisina tai 2) kustannusten korvausten vähentäminen perhehoidosta aiheutuvien todellisten kulujen perusteella.

**1) Verovähennykset kunnan maksamien kustannusten korvausten mukaisesti**: perhehoitaja saa tulonhankkimisvähennyksen sen suuruisena kuin kunta on ilmoittanut kustannusten korvauksia tulorekisteriin. Perhehoitajan ei siis tarvitse itse ilmoittaa niitä vähennyksiksi, vaan ne kirjautuvat automaattisesti tulorekisterin kautta. Automaattisesti vähennykseksi kirjautuvien lisäksi perhehoitaja voi vaatia vähennyksenä OmaVero -asiointipalvelussa tai paperilomakkeella 50 A kohdassa muiden työtulojen tulonhankkimismenot seuraavat kulut:

* kunnalta erikseen laskuttamansa matkakustannukset (kilometrimäärä / vuosi x Verohallinnon vahvistama vähennys, esim. Vuonna 2020 0,25 €/km).
* perhehoitajan tehtävään liittyvät itse maksamansa koulutus-, ammattikirjallisuus- ja lehtikustannukset, perhehoitajien yhdistysten jäsenmaksut sekä työhuonevähennyksen.

Sijoitetusta maksettava lapsilisä ja vammaistuki ovat myös perhehoitajan saamina verovapaita.

**2) Verovähennykset todellisten perhehoidosta aiheutuneiden kulujen perusteella:** Perhehoitajan tulee esittää selvitys kaikista perheen ja hoidettavien todellisista kuluista ja niiden jakautumisesta vähennyskelpoisiin ja vähennyskelvottomiin kuluihin. Kulut jaetaan perhehoitajan perheen ja perhehoidossa olevien henkilöiden määrän suhteessa.

Perhehoitajien tulee pitää muistiinpanoja menoista, säilyttävät maksukuitit ja pitää ajopäiväkirjaa. Kuitteja tulee säilyttää kuusi vuotta. Hyväksyttäviä kuluja ovat kaikki perhehoitoon liittyvät kulut mm. asuminen, kuljetukset, ruoka, vakuutukset, asuinrakennuksen hankintamenosta tehtävät poistot, jätehuolto, sanomalehdet, puhelin.

Verovapailla sosiaalietuuksilla (lapsilisä, vammaistuki) katetut kulut eivät ole vähennyskelpoisia.

Perhehoitaja ilmoittaa OmaVero -asiointipalvelussa tai paperilomakkeella 50A muiden työtulojen tulonhankkimismenona vähennettäväksi **todellisten** perhehoidosta aiheutuneiden **menojen ja kunnan maksamien ja ilmoittamien kustannusten korvausten erotuksen**, koska kunnan maksama kustannusten korvaus tulee vähennykseksi automaattisesti kunnan tekemien tulorekisteri-ilmoitusten perusteella.

Jos molemmille perheen perhehoitajille on maksettu kulukorvausta, jaetaan hoidettaviin liittyvät kulut heidän kesken samassa suhteessa kuin toimeksiantosopimuksessa on kulukorvauksesta sovittu.

**Perhehoito hoidettavan kotona - matkakulut**

Hoidettavan kotona tai sijaishoitajana perhekodissa toimivalle perhehoitajalle matkakuluvähennys myönnetään halvimman kulkuneuvon mukaan laskettuna, mikäli oman auton käytölle ei ole perusteita. Vähennykseen liittyy **omavastuu** (vuonna 2020 750 €). Matkakulut ilmoitetaan vähennyksiksi vain, mikäli ne ylittävät omavastuun. Tällöin matkakulut kirjataan kokonaan ja Verohallinto vähentää omavastuun.

**Toiminimellinen toimeksiantosuhteinen perhehoitaja**

Mikäli perhehoitaja toimii toiminimellä, hän tekee perhehoitotoiminnasta **elinkeinotoiminnan veroilmoituksen**. Tällöin ainoa vaihtoehto kulujen vähentämiseen on **tositteisiin perustuvat** todelliset **kulut**.

Lisätietoa: [www.vero.fi](http://www.vero.fi/) > [Syventävät vero-ohjeet](https://www.vero.fi/syventavat-vero-ohjeet/) > [Ohjeet](https://www.vero.fi/syventavat-vero-ohjeet/ohje-hakusivu/) > Perhehoitajan verotus

Aiheesta on tulossa myös animaatio, jota voi jakaa Perhehoitoliiton someista eteenpäin!